Publicare a unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 219/03)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„Carne Arouquesa”

Nr. UE: PDO-PT-0235-AM01 – 24.4.2019

DOP (X) IGP ( )

1. Grupul solicitant și interesul legitim

ANCRA – Associação Nacional dos Criadores da Raça Arouquesa

Asociația Națională a Crescătorilor de Rasă Arouquesa, ANCRA (Associação Nacional dos Criadores da Raça Arouquesa), este o asociație de producători de „Carne Arouquesa”. Asociația este grupul recunoscut de guvernul Republicii Portugheze și este identificată ca atare în baza de date DOOR a Comisiei Europene.

Adresă: Mercado Municipal, Apartado 12 – 4694-909 Cinfães

Țară: Portugalia

Tel. +351 255562197

E-mail: ancra@hotmail.com

Adresă URL: http://www.ancra.pt/

2. Statul membru sau țara terță

Portugalia

3. Rubrica din caietul de sarcini care face obiectul modificării (modificărilor)

☐ Denumirea produsului

☒ Descrierea produsului

☐ Aria geografică

☒ Dovada originii

☒ Metoda de obținere

☐ Legătura

☒ Etichetarea

☒ Altele (delimitarea administrativă a ariei geografice, prezentarea în vederea comercializării, măsuri de control și de inspecție).

4. Tipul modificării (modificărilor)

☐ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

☒ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

5. Modificare (modificări)

5.1. Descrierea produsului

1. Modificare

Modificarea nr. 1:

Textul anterior: „Carne refrigerată de la bovine Arouquesa [...]”

Textul nou: „«Carne Arouquesa» este carne de la bovine din rasa Arouquesa [...]”

Se elimină cuvântul „refrigerat”, deoarece există intenția de a se permite congelarea pe viitor.

2. Modificare

Modificarea nr. 2:

Textul anterior:

„Mânzat: Greutatea carcasei – între 70 și 135 kg”

„Vită tânără: Greutatea carcasei – între 135 și 230 kg”

„Vacă: Greutatea carcasei – cel puțin 150 kg”

„Juncan: Greutatea carcasei – cel puțin 150 kg”

Textul nou: (eliminat)

Se elimină trimiterile la greutatea carcasei pentru categoriile de vârstă, deoarece, astfel cum se menționează în Regulamentul (CE) nr. 700/2007 al Consiliului din 11 iunie 2007, „greutatea animalelor la sacrificare pare să fie mai puțin importantă” pentru determinarea caracteristicilor cărnii provenite de la acestea.

3. Modificare

Modificarea nr. 3:

Simplificarea descrierii consistenței cărnii (descrierea produsului).

Textul anterior:

„Consistență – carnea de mânzat trebuie să aibă o consistență fermă, la fel ca cea de vită tânără, de juncan și de vacă; carnea din toate categoriile trebuie să fie ușor umedă, fapt care indică suculența. În cazul cărnii de vită tânără, de juncan și de vacă, nu trebuie să existe grăsime intramusculară excesivă.”

„Miros și gust – mirosul și gustul tuturor categoriilor trebuie să fie sui generis, să indice hrana naturală cu care au fost crescute animalele. Nu se permit gusturi sau mirosuri ciudate, active sau neplăcute.”

Textul nou:

„Produsul «Carne Arouquesa» are o consistență fermă și este ușor umed, fapt care indică suculența sa.”

Descrierea caracteristicilor organoleptice se simplifică pentru a facilita controalele relevante.

4. Modificare

Modificarea nr. 4:

Textul anterior:

„Vacă – [...] Intervalul de vârstă – între 2 și 4 ani [...]”

„Juncan – [...] Intervalul de vârstă – între 2 și 5 ani [...]”

Textul nou:

„Carnea de vacă provine de la femele cu vârsta de peste 24 de luni [...]”

„Carnea de juncan provine de la masculi castrați cu vârsta de peste 24 de luni [...]”

Limita superioară de vârstă se elimină pentru categoriile de vârstă „vacă” și „juncan”, ceea ce va face posibilă satisfacerea noilor preferințe de pe piață, existând o cerere tot mai mare de carne de la animale mai în vârstă pentru a găti preparate speciale, deoarece carnea acestora este mai fermă și oarecum mai grasă, gustul de carne fiind mai intens. Eliminarea limitei superioare de vârstă nu afectează specificitatea produsului, având în vedere faptul că s-au efectuat ameliorări genetice care contribuie la sporirea calității carcaselor animalelor mai în vârstă, asigurându-se astfel o calitate uniformă a produsului, indiferent de vârsta animalului.

5. Modificare

Modificarea nr. 5:

Textul anterior:

„Mânzat – [...] Intervalul de vârstă – de la înțărcare (5-7 luni) până la 9 luni [...]”

Textul nou:

„Carnea de mânzat provine de la viței înțărcați, masculi și femele, cu vârsta mai mică de 9 luni [...]”

Se adaptează limita superioară de vârstă pentru categoria „mânzat” din caietul de sarcini.

6. Modificare

Modificarea nr. 6:

Textul anterior:

„Vită tânără– [...] Intervalul de vârstă – între 9 luni și 2 ani [...]”

Textul nou:

„Carnea de vițel provine de la masculi și femele cu vârsta cuprinsă între 8 luni și 12 luni [...]”

„Carnea de vită tânără provine de la masculi și femele cu vârsta cuprinsă între 12 luni și 24 de luni [...]”

Se introduce categoria de vârstă „vițel” (inclusă anterior în categoria de vârstă „vită tânără”), în conformitate cu anexa VII la Regulamentul (UE) nr. 1308/2013 al Parlamentului European și al Consiliului din 17 decembrie 2013, pentru a îmbunătăți informațiile furnizate consumatorilor.

7. Modificare

Modificarea nr. 7:

Textul anterior:

„Juncan – masculi castrați [...]”

Textul nou:

„Carnea de juncan provine de la masculi castrați [...]”

„Carnea de taur provine de la masculi necastrați [...]”

Se introduce categoria de vârstă „taur” (inclusă anterior în categoria de vârstă „juncan”), în conformitate cu anexa I la Regulamentul (CE) nr. 1165/2008 al Parlamentului European și al Consiliului din 19 noiembrie 2008, pentru a îmbunătăți informațiile furnizate consumatorilor.

8. Modificare

„Pentru acest produs, sunt acceptate patru descrieri diferite: mânzat, vită tânără, juncan și vacă, în conformitate cu normele enumerate mai jos.”

„Mânzat – Animale tinere, care se încadrează în următoarea descriere la momentul sacrificării: Intervalul de vârstă – de la înțărcare (5-7 luni) până la 9 luni [...]”

„Vită tânără – Juncani și juninci care nu au fătat încă, care se încadrează în următoarea descriere la momentul sacrificării: Intervalul de vârstă – între 9 luni și 2 ani [...]”

„Vacă – Vaci, indiferent dacă au fătat sau nu, care se încadrează în următoarea descriere la momentul sacrificării: „Intervalul de vârstă – între 2 și 4 ani [...]”

„Juncan – Masculi castrați, care se încadrează în următoarea descriere la momentul sacrificării: „Intervalul de vârstă – între 2 și 5 ani [...]”

„Grila comunitară de clasificare a carcaselor este adoptată în conformitate cu Regulamentul (CEE) nr. 1026/91. Următoarele clase sunt acceptate pentru certificare: mânzat – clasele U, R, O, P; vită tânără – clasele S, E, U, R, O; vacă – clasele E, U, R, O; juncan – clasele E, U, R, O, P.”

„Culoare – Carnea de mânzat trebuie să fie roz-pal sau roz-deschis, cu grăsime albă distribuită uniform și mușchi cu granulație fină. Carnea de vită tânără trebuie să fie de culoare roz până la roșu-deschis, cu grăsime de culoare albă până la crem. Carnea de juncan și de vacă trebuie să fie de culoare roșie până la roșu-închis, cu grăsime gălbuie.”

Textul nou:

„Produsul «Carne Arouquesa» poate fi carne de mânzat sau carne de vițel, provenită de la tineret bovin, juncani, tauri sau vaci, în conformitate cu normele prezentate mai jos.”

„Carnea de mânzat provine de la viței înțărcați, masculi și femele, cu vârsta mai mică de 10 luni și cu carcase din clasele de conformație U, R, O sau P. Carnea de mânzat trebuie să fie de culoare roz-pal sau roz-deschis, cu grăsime albă distribuită uniform și mușchi cu granulație fină.”

„Carnea de vițel provine de la masculi și femele cu vârsta cuprinsă între 10 luni și 12 luni, cu carcase din clasele de conformație S, E, U, R sau O. Carnea de vițel trebuie să fie de culoare roz până la roșu-deschis, cu grăsime de culoare albă până la crem.”

„Carnea de vită tânără provine de la masculi și femele cu vârsta cuprinsă între 12 luni și 24 de luni, cu carcase din clasele de conformație S, E, U, R sau O. Carnea de vită tânără trebuie să fie de culoare roz până la roșu-deschis, cu grăsime de culoare albă până la crem.”

„Carnea de vacă provine de la femele cu vârsta de peste 24 de luni, cu carcase din clasele de conformație E, U, R sau O. Carnea de vacă trebuie să fie de culoare roșie până la roșu-închis, cu grăsime gălbuie.”

„Carnea de juncan provine de la masculi castrați cu vârsta de peste 24 de luni, cu carcase din clasele de conformație E, U, R, O sau P. Carnea de juncan trebuie să fie de culoare roșie până la roșu-închis, cu grăsime gălbuie.”

„Carnea de taur provine de la masculi necastrați cu vârsta de peste 24 de luni, cu carcase din clasele de conformație E, U, R, O sau P. Carnea de taur trebuie să fie de culoare roșie până la roșu-închis, cu grăsime gălbuie.”

Descrierea produsului se îmbunătățește pentru a facilita identificarea caracteristicilor fiecărei categorii.

9. Modificare

Modificarea nr. 9:

Textul anterior:

„Carcasele de clasa 4 se pot certifica doar atunci când urmează să fie tranșate. Carcasele de clasa 5 se exclud.”

Textul nou: (eliminat)

Trimiterile la clasele de grăsime se elimină. Această modificare este menită să răspundă noilor tendințe și preferințe ale consumatorilor, luând în considerare procesele tehnologice disponibile în prezent care permit utilizarea acestui tip de carne.

10. Modificare

Modificarea nr. 10:

Textul anterior:

„Pentru toate clasele menționate mai sus, se adoptă următoarea clasificare a bucăților de carne vândute în măcelării: - Extra: Vrăbioară, mușchi file; - Clasa 1: Antricot, garf, vrăbioară, bucăți de pulpă, spată (bucăți anterioare, posterioare și superioare de spată); - Clasa 2: Resturi de spată, fleică grasă, cap de piept; ceafă, coaste superioare, cheie anterioară și posterioară; - Clasa 3: Fleică slabă, coaste inferioare, blet, coadă.”

Textul nou: (eliminat)

Se elimină trimiterea la clasificarea bucăților de carne, deoarece aceasta reprezintă informații generale, care nu sunt în niciun fel specifice pentru produsul „Carne Arouquesa”.

11. Modificare

Modificarea nr. 11:

Textul anterior:

„Caracteristicile fizice, chimice, microbiologice și organoleptice ale cărnii vor fi mai bine definite în viitor, deoarece sunt în desfășurare studii în acest domeniu, datorită unui acord semnat de Asociația Națională a Crescătorilor de Rasă Arouquesa și de Estação Zootécnica Nacional (Stațiunea Zootehnică Națională).”

Textul nou: (eliminat)

Acest paragraf inutil se elimină, deoarece nu are conținut normativ sau informativ.

5.2. Dovada originii

1. Modificare

DOVADA ORIGINII

Modificarea nr. 12:

Textul anterior:

„Pentru ca animalele să fie considerate materie primă pentru producția de «Carne Arouquesa», trebuie ca acestea să îndeplinească condițiile menționate mai sus, iar proveniența lor trebuie să fie demonstrată prin prezentarea unor documente de înregistrare actuale pentru registrul zootehnic sau registrul genealogic, precum și a unui carnet de sănătate care să indice testele sanitare oficiale obligatorii, actualizat în mod corespunzător. Organismul de certificare examinează și acceptă aceste documente.”

„Toate animalele trebuie identificate cu o crotalie (sistemul de identificare a animalelor), aplicată pe marginea superioară a urechii stângi, sau prin alte mijloace aprobate de autorități (tatuare, azot lichid, marcare etc.)”.

„Pe urechea dreaptă, se pot aplica alte mijloace complementare de identificare referitoare la registrul zootehnic sau la registrul genealogic, și anume crotalii de plastic.”

„Procedurile de identificare a animalelor se vor baza pe reglementările privind identificarea și sănătatea animalelor și măsurile profilactice, anexa menționată la punctul 1 din Ordinul ministerial de punere în aplicare nr. 121/92.”

„Animalele pot fi transportate numai de transportatorii și vehiculele acreditate de organismul de certificare, în condițiile pe care le poate specifica acest organism și pe rutele cele mai adecvate, astfel încât călătoria să fie cât mai rapidă și mai confortabilă posibil.”

„Sacrificarea bovinelor se programează în funcție de: - cererea de pe piață; - calendarul abatorului pentru sacrificare, tranșare și dezosare și cu acordul acestuia; - disponibilitatea animalelor pentru sacrificare.”

„Bovinele destinate producției de «Carne Arouquesa» sunt sacrificate împreună la abator, de preferință la începutul fiecărei zile de lucru. Același lucru este valabil și pentru operațiunile de tranșare, dezosare și ambalare. Carcasele sunt refrigerate într-un depozit frigorific exclusiv.”

„Producătorii membri își înregistrează mai întâi animalele la asociația crescătorilor în forma corectă, indicând, printre altele, categoria de animale care urmează să fie sacrificate (mânzat, vită tânără, juncan și vacă) și săptămâna prevăzută pentru sacrificare. Asociația crescătorilor solicită livrarea animalelor și organizează colectarea și transportul la abator pe cele mai bune rute.”

„Pentru a garanta că nu este afectată calitatea cărnii din cauza tratamentului și depozitării necorespunzătoare, organismul de certificare inspectează și supraveghează comerțul cu ridicata și cu amănuntul.”

„Determinarea originii individuale. Originea cărnii va fi controlată, prin intermediul sistemului de identificare individuală a animalelor aplicat carcaselor, până la punctul de vânzare cu amănuntul și de la punctul de vânzare înapoi la animal.”

„Fiecare fermă trebuie să țină următoarele evidențe: - carte de identitate cu filiația animalului și carnet de sănătate pentru fiecare animal; - fișă privind grajdul în care sunt enumerate animalele prezente pe categorii, cu numerele crotaliilor, datele tuturor operațiunilor sanitare, ale achizițiilor și vânzărilor, ale deceselor și înlocuirilor.”

„Fiecare abator trebuie să țină evidențe: - privind numerele de sacrificare ale animalelor și corespondența acestora cu numerele crotaliilor.”

„Fiecare unitate de ambalare trebuie să țină următoarele evidențe: - livrările și transporturile de produse; - corespondența dintre numerele certificatelor de garanție primite și cele emise.”

„Fiecare punct de vânzare trebuie să țină următoarele evidențe, actualizate zilnic: - livrările și vânzările de carne certificată; - certificatele de garanție păstrate și cele transmise clientului.”

„Institutul de certificare trebuie să dețină următoarele registre și documente: - registrul fermelor; - dovada că producătorul este membru al sistemului privind denumirea de origine; - registrul abatoarelor; - registrul unităților de ambalare; - registrul punctelor de vânzare; - lista certificatelor de garanție emise (cu data emiterii, numărul certificatului și destinatarul); - lista carnetelor de expediere numerotate emise (care ar trebui să permită reconstrucția carcasei) pentru înregistrarea corespondenței dintre transport și certificatele de garanție emise pentru însoțirea și identificarea carcaselor, a semicarcaselor sau a sferturilor de carcasă de la abator până la unitatea de ambalare sau măcelărie. Evidențele din aceste carnete sunt centralizate în fiecare lună; - listele de abator trimise lunar de agentul acreditat de către Institutul de certificare (cu numerele de identificare ale animalelor și numerele de ordine corespunzătoare din abator); - corespondența dintre certificatele de garanție utilizate de fiecare dintre verigile din lanțul de producție; - pentru fiecare abator, codurile, numele crescătorilor, precum și adresele și numerele fermelor de origine ale animalelor sacrificate.”

Textul nou:

„Producția de «Carne Arouquesa» poate fi realizată numai de producători ale căror ferme sunt localizate în aria geografică, care respectă cerințele prezentului caiet de sarcini și care permit ca întreaga lor fermă să facă obiectul sistemului de control corespunzător.”

„Producătorii trebuie să țină evidențe actualizate care să permită identificarea sistemului de exploatare, a animalelor din fermă (identificarea, rasa și vârsta animalelor, achiziții și vânzări, decese și înlocuiri), a intervențiilor în materie de sănătate, a condițiilor de manipulare și de gestionare și a hranei pentru animale furnizate (origine, cantități și caracteristici). De asemenea, aceștia trebuie să țină evidențe actualizate care să permită identificarea animalelor care urmează să fie sacrificate, categoria acestora (mânzat, vițel, tineret bovin, vacă, juncan, taur) și săptămâna planificată pentru sacrificare.”

„Abatoarele trebuie să țină evidențe actualizate care să permită efectuarea de controale încrucișate între numerele de identificare ale animalelor care au intrat în abator în vederea sacrificării, numerele de sacrificare și carcasele, semicarcasele, sferturile de carcasă, bucățile și/sau tranșele de carne prezente la fața locului și expediate.”

„Operatorii trebuie să se asigure că următoarele aspecte sunt separate atât în ceea ce privește timpul, cât și în ceea ce privește spațiul: - animalele eligibile pentru producția de «Carne Arouquesa», în timpul transportului și la abator, inclusiv în timpul perioadelor de odihnă; - sacrificarea animalelor eligibile pentru producția de «Carne Arouquesa»; - refrigerarea carcaselor de produs «Carne Arouquesa»; - tranșarea, dezosarea și ambalarea produsului «Carne Arouquesa».”

„Operatorii trebuie să se asigure că trasabilitatea specifică a produsului «Carne Arouquesa» este menținută în toate etapele de producție, până la introducerea acestuia pe piață.”

Cerințele identificate în această secțiune se revizuiesc pentru a elimina dispozițiile care nu mai sunt de actualitate sau sunt redundante în contextul legislației actuale sau care ar trebui să facă parte din procedurile de control mai degrabă decât din caietul de sarcini.

5.3. Metoda de obținere

1. Modificare

Modificarea nr. 13:

Textul anterior:

„Pentru a asigura protejarea cărnii cu denumirea de origine «Carne Arouquesa», bovinele destinate sacrificării trebuie să fi fost crescute în ferme în care sunt respectate practicile tradiționale de utilizare a pășunilor. Pentru carnea din categoria MÂNZAT, vițeii trebuie să rămână cu mamele lor pentru a fi alăptați timp de cel puțin 5-7 luni.”

„Hrana pentru animale complementară trebuie să fie compusă din produse naturale, precum porumb (lăstari gemeni, paniculi, porumb verde și paie), raigras (proaspăt și sub formă de fân), iarbă moale, nutreț verde (secară și ovăz sau secară și raigras), iarbă și fân de pe pajiștile irigate sau cu apă naturală, paie și fân de secară și de ovăz, flora spontană de pe capetele de parcele, păstăi de fasole, și flora spontană și tufișuri din zonele muntoase și de pe terenurile comune, cum ar fi iarba-neagră, orzul sălbatic comun și alte tipuri de orz sălbatic, precum și mătură verde.”

„În cazul în care se utilizează hrana combinată pentru animale, fie preparată la fermă, fie produsă într-o fabrică, trebuie luate în considerare următoarele aspecte: (1) Această hrană pentru animale trebuie să respecte reglementările privind fabricarea, comercializarea și utilizarea aditivilor în hrana pentru animale, aprobate prin Decretul-lege nr. 440/89 din 27 decembrie (Directiva 89/23/CEE a Comisiei din 21 decembrie 1988). (2) Această hrană pentru animale trebuie să respecte reglementările privind comercializarea și utilizarea produselor proteice obținute din microorganisme, compuși azotați neproteici, aminoacizi și sărurile acestora, precum și analogi hidroxilați ai aminoacizilor în alimentația animalelor, aprobate prin Decretul-lege nr. 441/89 din 27 decembrie (Directiva 88/485/CEE). (3) Această hrană pentru animale trebuie să respecte reglementările privind substanțele și produsele nedorite din hrana simplă pentru animale, materiile prime și hrana combinată destinată alimentației animalelor, aprobate prin Decretul-lege nr. 442/89 din 27 decembrie (Directiva 87/519/CEE a Consiliului din 19 octombrie 1987). (4) Utilizarea următoarelor produse este total interzisă: agenți antitiroidieni, hormoni și substanțe beta-agoniste.”

„Produsul «Carne Arouquesa» se lasă la maturat cel puțin 7 zile de la data sacrificării, până la punerea în vânzare către consumator.”

Textul nou:

„Animalele care urmează să fie sacrificate cu o vârstă mai mică de 7 luni trebuie să rămână cu mamele lor pentru a fi alăptate până la momentul sacrificării.”

„Animalele trebuie să se hrănească pe pășunile din regiune.”

„Hrana pentru animale complementară trebuie să fie compusă din produse precum porumb (lăstari gemeni, paniculi, porumb verde și paie), raigras (proaspăt și sub formă de fân), iarbă moale, nutreț verde (secară și ovăz sau secară și raigras), iarbă și fân de pe pajiștile irigate sau cu apă naturală, paie și fân de secară și de ovăz, flora spontană de pe capetele de parcele, păstăi de fasole, flora spontană și tufișuri din zonele muntoase și de pe terenurile comune, cum ar fi iarba-neagră, orzul sălbatic comun și alte tipuri de orz sălbatic, precum și mătură verde.”

„Hrana pentru animale poate fi completată cu hrană combinată pentru animale preparată la fermă sau produsă într-o fabrică.”

„Produsul «Carne Arouquesa» trebuie lăsat la maturat cel puțin 7 zile de la data sacrificării, până la introducerea pe piață.”

Textul anterior:

„Producătorii nu ar trebui să urmărească rate de creștere excesiv de rapide.”

„Pe lângă standardele naționale și internaționale în vigoare, trebuie luate în considerare următoarele: adăposturile de bovine trebuie să fie bine iluminate și ventilate, cu o temperatură cuprinsă între 15 și 18 grade Celsius și o umiditate relativă de peste 75 %, cu o igienă bună. Hrana pentru animale furnizată trebuie să fie echilibrată atât din punct de vedere cantitativ, cât și calitativ. Apa cu care sunt adăpate animalele trebuie să fie potabilă.”

„Transportul și operațiunile preliminare sacrificării. Aceste operațiuni nu numai că trebuie efectuate cu respectarea strictă a legislației în vigoare, ci vor fi supuse, de asemenea, următoarelor condiții: [...] ”

„Abatorul trebuie să rezerve o parte din depozit numai pentru bovinele care fac parte din sistem, pentru odihnirea acestora după călătorie, astfel cum prevede legea; atunci când este necesar, odihna animalelor poate dura mult timp, astfel încât acestea să poată fi într-o stare optimă atunci când sunt sacrificate.”

„Sacrificare, refrigerare, tranșare, dezosare și ambalare. Aceste operațiuni nu numai că trebuie efectuate cu respectarea strictă a legislației în vigoare, ci vor fi supuse, de asemenea, următoarelor condiții: [...]”

Textul nou: (eliminat)

Cerințele identificate în această secțiune se revizuiesc pentru a se elimina dispozițiile care nu sunt necesare sau sunt redundante în contextul legislației actuale sau care ar trebui să facă parte din procedurile de control mai degrabă decât din caietul de sarcini.

2. Modificare

Modificarea nr. 14:

Textul anterior: (niciunul)

Textul nou: „Ca regulă generală, nu se utilizează hrană pentru animale produsă în afara ariei geografice. Cu toate acestea, utilizarea hranei pentru animale din afara ariei geografice este permisă în situațiile în care există o penurie de hrană pentru animale produsă în regiune, cu condiția ca aceasta să nu depășească 50 % din substanța uscată în fiecare an.”

Condițiile în care este permisă utilizarea hranei pentru animale din afara ariei geografice se clarifică, ținând seama de articolul 1 din Regulamentul delegat (UE) nr. 664/2014 al Comisiei din 18 decembrie 2013.

Această modificare este justificată de faptul că actualul caiet de sarcini nu este clar în ceea ce privește originea geografică a hranei pentru animale, în special a hranei combinate pentru animale. Caietul de sarcini actual prevede că hrana combinată pentru animale poate fi „preparată la fermă sau produsă într-o fabrică”, fără a impune restricții cantitative privind utilizarea acestora sau restricții geografice privind amplasarea respectivelor fabrici.

Modificarea este, de asemenea, necesară pentru a asigura bunăstarea animalelor în situațiile în care există o penurie generală de hrană pentru animale produsă în aria geografică și permite, de asemenea, reacția la situațiile în care există o penurie specifică în ceea ce privește producția în cadrul ariei geografice de hrană pentru animale care respectă caietul de sarcini al unui alt sistem de calitate (de exemplu, producția ecologică) sau sistem de certificare.

3. Modificare

Modificarea nr. 15:

Textul anterior:

„În aria de producție a bovinelor Arouquesa nu există în prezent niciun abator capabil să se ocupe de operațiunile de sacrificare, tranșare, dezosare și ambalare a cărnii în conformitate cu standardele tehnice și nivelurile de igienă necesare pentru un produs de înaltă calitate precum «Carne Arouquesa».”

„Abatorul CARNAGRI («Matadouro Regional de Vale do Sousa e Baixo Tâmega», SA) din Penafiel este abatorul cel mai apropiat și mai adecvat. Asociația Națională a Crescătorilor de Rasă Arouquesa negociază cu societatea un acord de realizare a operațiunilor în cauză în conformitate cu reglementările, imediat după începerea lucrărilor.”

„În viitor, sacrificarea se va desfășura și în alte abatoare din sistemul național de abatoare, ale căror zone de operare atribuite acoperă integral sau parțial aria de producție de Arouquesa, astfel cum este definită mai sus.”

Textul nou: (eliminat)

Se efectuează această modificare pentru a elimina trimiterea la dispozițiile generale, cum ar fi „standardele tehnice și nivelurile de igienă”, „operațiunilor [...] în conformitate cu reglementările” etc., care nu afectează caracteristicile specifice ale produsului.

4. Modificare

Modificarea nr. 16:

Textul anterior:

„Congelarea carcaselor, a bucăților sau a tranșelor din acestea este interzisă expres în orice moment al prelucrării, cu excepția situațiilor definite de Institutul de certificare.”

Textul nou:

„Se permite congelarea.”

Congelarea trebuie permisă fără restricții. Congelarea este un proces de conservare demonstrat, iar congelarea și decongelarea corecte ale cărnii nu reduc calitatea acesteia într-un mod perceptibil. În plus, producătorii vor fi în măsură să răspundă cererii tot mai mari din partea consumatorilor de noi forme de prezentare a produselor, mai bine adaptate obiceiurilor acestora de consum.

5.4. Etichetarea

1. Modificare

Modificarea nr. 17:

Textul anterior:

„Toate bucățile de carne de vită ambalată trebuie să aibă o etichetă aplicată, conform modelului de mai jos: «CARNE AROUQUESA» – Denumire de origine – (fotografie sau desen, de stabilit) – Greutate netă: – A se utiliza înainte de: – Ambalată de: – PRODUS AGRICOL DIN PORTUGALIA”

Textul nou:

„Indiferent de forma în care este prezentat produsul «Carne Arouquesa», eticheta trebuie:

— să includă unul dintre textele următoare: «CARNE AROUQUESA – DENOMINAÇÃO DE ORIGEM PROTEGIDA» (CARNE AROUQUESA – DENUMIRE DE ORIGINE PROTEJATĂ) sau «CARNE AROUQUESA DOP» (DOP CARNE AROUQUESA);

— să identifice organismul de control.”

Normele specifice privind etichetarea se clarifică, iar dispozițiile care sunt inutile sau redundante în lumina legislației actuale se elimină, astfel încât să se acorde operatorilor o mai mare libertate de adaptare a produsului la piață.

5.5. Altele

1. Modificare

Modificarea nr. 18 (Delimitarea administrativă a ariei geografice):

Textul anterior:

„Pentru a fi considerate materii prime pentru producția de «Carne Arouquesa», animalele trebuie să fi fost născute, crescute, ținute [...] în următoarea arie geografică din Portugalia:”

„Toate parohiile civile din următoarele localități: Baião, Cinfães, Castelo de Paiva, Arouca, Castro Daire, S. Pedro do Sul, Vale de Cambra, Sever do Vouga, Oliveira de Frades și Vouzela.”

„Toate parohiile civile din comuna Resende, mai puțin Barro.”

„Parohiile civile Gagos, Molares, Ourilhe, Infesta, Gémeos, Britelo, Carvalho, Santa Tecla, Arnoia și Moreira do Castelo, din localitatea Celorico de Basto.”

„Parohiile civile Aboim, Telões, Vila Garcia, Chapa, Fridão, Gatão, Vila Chã do Marão, Sanche, Aboadela, Fregim, S. Gonçalo, Madalena, Lufrei, Gondar, Várzea, Candemil, Ansiães, Louredo, Vila Caiz, Salvador do Monte, Cepelos, Lomba, Jazente, Padronelo, S. Simão de Gouveia, Carvalho de Rei și Carneiro, din localitatea Amarante.”

„Parohiile civile Folhada, Várzea de Ovelha e Aliviada, Tabuado și Soalhăes, din localitatea Marco de Canaveses.”

„Parohiile civile Vale și Louredo, din localitatea Vila da Feira.”

„Parohiile civile Fajões, Carregosa, Ossela și Palmaz, din localitatea Oliveira de Azeméis.”

„Parohia civilă Ribeira de Fráguas, din localitatea Albergaria-a-Velha.”

„Parohiile civile Ferreiros de Avões, Avões, Almacave, Sé, Vila Nova do Souto D’El Rei, Penude, Cepões, Magueija, Meijinhos, Melcões, Pretarouca, Bigorne, Lazarim și Lalim, din localitatea Lamego.”

„Parohia civilă Várzea da Serra, din localitatea Tarouca.”

„Parohiile civile Pendilhe, Vila Cova à Coelheira și Touro, din localitatea Vila Nova de Paiva.”

„Parohiile civile Cota, Calde, Ribafeita, Bodiosa, Lordosa și Campo, din localitatea Viseu.”

„Parohiile civile Caparrosa, Silvares, Guardão, S. João do Monte și Mosteirinho, din localitatea Tondela.”

Textul nou:

„Aria geografică delimitată pentru producția de «Carne Arouquesa» cuprinde următoarele parohii civile:

— Localitățile Baião, Cinfães, Castelo de Paiva, Arouca, Castro Daire, S. Pedro do Sul, Vale de Cambra, Sever do Vouga, Oliveira de Frades și Vouzela: toate parohiile civile.

— Localitatea Resende: toate parohiile civile, mai puțin parohia civilă Barrô.

— Localitatea Celorico de Basto: Arnoia; Moreira do Castelo; União das Freguesias de Veade, Gagos e Molares (mai puțin fosta parohie civilă Veade); União das Freguesias de Britelo, Gémeos e Ourilhe; União das Freguesias de Caçarilhe e Infesta (mai puțin fosta parohie civilă Caçarilhe); União das Freguesias de Carvalho e Basto (Santa Tecla).

— Localitatea Amarante: Telões; Fridão; Vila Chã do Marão; Fregim; Lufrei; Gondar; Candemil; Ansiães; Louredo; Vila Caiz; Salvador do Monte; Lomba; Jazente; Padronelo; São Simão de Gouveia; União das Freguesias de Vila Garcia, Aboim e Chapa; União das Freguesias de Amarante (São Gonçalo), Madalena, Cepelos e Gatão; União das Freguesias de Aboadela, Sanche e Várzea; União das Freguesias de Bustelo, Carneiro e Carvalho de Rei (mai puțin fosta parohie civilă Bustelo).

— Localitatea Marco de Canaveses: Tabuado; Soalhães; Várzea, Aliviada e Folhada.

— Localitatea Santa Maria da Feira: União das Freguesias de Canedo, Vale e Vila Maior (mai puțin fostele parohii civile Canedo și Vila Maior); União das Freguesias de Lobão, Gião, Louredo e Guisande (mai puțin fostele parohii civile Lobão, Gião și Guisande).

— Localitatea Oliveira de Azeméis: Fajões; Carregosa; Ossela; União das Freguesias de Pinheiro da Bemposta, Travanca e Palmaz (mai puțin fostele parohii civile Pinheiro da Bemposta și Travanca).

— Localitatea Albergaria-a-Velha: Ribeira de Fráguas.

— Localitatea Lamego: Ferreiros de Avões; Avões; Vila Nova do Souto D’El-Rei; Penude; Lazarim; Lalim; Lamego (Almacave e Sé); União das Freguesias de Cepões, Meijinhos e Melcões; União das Freguesias de Bigorne, Magueija e Pretarouca.

— Localitatea Tarouca: Várzea da Serra.

— Localitatea Vila Nova de Paiva: Pendilhe; Vila Cova à Coelheira; Touro.

— Localitatea Viseu: Cota; Calde; Ribafeita; Bodiosa; Lordosa; Campo.

— Localitatea Tondela: União das Freguesias de São João do Monte e Mosteirinho; Guardão; União das Freguesias de Caparrosa e Silvares.” Delimitarea administrativă a ariei geografice se actualizează pentru a ține seama de reorganizarea administrativă a teritoriului parohiilor civile în temeiul Legii nr. 11-A/2013 din 28 ianuarie 2013. Aria geografică este neschimbată.

2. Modificare

Modificarea nr. 19 (prezentare)

Textul anterior:

„Produsul «Carne Arouquesa» poate fi comercializat sub formă de carcase întregi, semicarcase, sferturi de carcasă sau bucăți ambalate în vid.”

Textul nou:

„Produsul «Carne Arouquesa» poate fi prezentat spre comercializare sub formă de carcase, de semicarcase sau de sferturi de carcasă sau sub formă de bucăți sau tranșe ambalate (carne feliată, bucăți de carne, sub formă de fâșii, de cuburi, carne tocată etc.).”

Formele de prezentare permise se clarifică și se precizează pentru a facilita adaptarea lor la modificările preferințelor consumatorilor.

3. Modificare

Modificarea nr. 20 (control)

Textul anterior:

„Organismul de certificare este «Norte e Qualidade» – Instituto para a Certificação de Produtos Agro-Alimentares.”

Textul nou:

„În conformitate cu articolul 37 alineatul (3) din Regulamentul (UE) nr. 1151/2012 al Parlamentului European și al Consiliului din 21 noiembrie 2012, respectarea caietului de sarcini este verificată de către organismul de control, ale cărui nume și adresă sunt făcute publice în baza de date a Comisiei Europene.”

Se actualizează informațiile privind organismul de control. Deoarece aceste informații, care nu au conținut de reglementare potrivit normelor-cadru actuale în acest domeniu în contextul controalelor oficiale, se perimează rapid, se consideră preferabil să se includă o trimitere la locul în care pot fi găsite numele și adresa organismului de control, deoarece astfel este posibilă respectarea condițiilor de la articolul 7 din Regulamentul (UE) nr. 1151/2012, fiind actualizate în același timp informațiile privind structura de control.

4. Modificare

Modificarea nr. 21 (control)

Textul anterior:

„I. Măsuri de control pentru a asigura conformitatea cu caietul de sarcini.”

a) „Evaluarea condițiilor din fermele care doresc să se înscrie în sistemul privind denumirea de origine și inspectarea fermelor autorizate.” „Institutul de certificare verifică dacă producătorii care doresc să se înscrie în sistem respectă dispozițiile din carnetul de standarde în ceea ce privește: - localizarea fermei în interiorul ariei de producție; - sistemul de exploatare; - rasele crescute la fermă; - planul de profilaxie recomandat și tratamentul și/sau vaccinările considerate necesare.” „În urma vizitei la fermă, Institutul de certificare prezintă un raport asociației producătorilor.” „Institutul de certificare inspectează, în orice moment și fără notificare prealabilă, fermele care produc carne de vită în vederea certificării privind denumirea de origine specifică. Vizitele de control trebuie să țină seama de regimul de lucru al sistemelor de exploatare.” „Controalele vizează în mod specific fermele și acoperă: - identificarea și vârsta (animalele trebuie înregistrate până la vârsta de trei luni) bovinelor din fermă; - o verificare a veridicității informațiilor furnizate pe cardurile de identitate și pe carnetele de sănătate și a completării corecte a fișelor privind grajdul; - manipularea și gestionarea animalelor; - hrana pentru animale furnizată (inspectarea ieslelor); - colectarea de probe de materii fecale, urină și sânge pentru analiză.” „Asociația producătorilor este informată imediat cu privire la orice neregulă descoperită. Fermele care urmează să fie vizitate sunt alese în mod aleatoriu în fiecare lună și se efectuează cel puțin două vizite la fiecare dintre acestea.” „b) Evaluarea condițiilor existente și inspecția abatoarelor:” „Pentru ca abatoarele să se înscrie și să fie înregistrate în sistemul denumirii de origine, Institutul de certificare asigură respectarea prealabilă a condițiilor prevăzute în caietul de sarcini al denumirii de origine. În urma vizitei la abator, Institutul de certificare prezintă un raport Asociației producătorilor. La sacrificarea animalelor pentru care se solicită statutul de denumire de origine, trebuie să fie prezent un inspector al Institutului de certificare. Sacrificarea se poate efectua numai în abatoarele înregistrate.” „De fiecare dată când inspectorul Institutului de certificare vizitează abatorul pentru a asista la sacrificarea animalelor, acesta se asigură că standardele prevăzute în carnetul de certificare sunt respectate la abator, în special în ceea ce privește următoarele aspecte:” - o verificare a faptului că evidențele care trebuie ținute la abator sunt completate corect cu date reale, în special în ceea ce privește utilizarea certificatelor de garanție; - dacă animalele pot fi sacrificate, având în vedere perioadele de siguranță prevăzute pentru tratamentele veterinare prescrise; - condițiile de odihnă înainte de sacrificare și adăpostirea separată a animalelor înscrise în registrele denumirii de origine; - respectarea condițiilor tehnice și sanitare definite în legislația în vigoare pentru abatoare, și anume adăpostirea, igiena și curățenia, procedurile tehnice în timpul sacrificării și al preparării carcaselor, precum și condițiile de refrigerare; - identificarea (cu o ștampilă), marcarea și clasificarea carcaselor întregi, a semicarcaselor și a sferturilor de carcasă, atât pe linia de sacrificare, cât și în depozitele frigorifice; - destinația carcaselor, a semicarcaselor și a bucăților expediate; - corespondența dintre numerele de identificare ale animalelor care intră în abator în vederea sacrificării, numerele de sacrificare, carcasele, semicarcasele, sferturile de carcasă, bucățile și/sau tranșele din acestea prezente sau expediate și certificatele de garanție emise.” „O dată pe lună, un inspector al Institutului de certificare asistă la sosirea animalelor la abator și se asigură că standardele de transport, de descărcare și de manipulare, precum și condițiile de odihnă a animalelor în abator sunt conforme cu legislația în vigoare. Aceste vizite se efectuează fără notificare prealabilă. Tot o dată pe lună, inspectorul Institutului de certificare verifică carnetele de expediere numerotate în prealabil. La abator, inspectorul Institutului de certificare răspunde de ștampilarea carcaselor, a semicarcaselor și a bucăților, precum și de emiterea certificatelor de garanție. Forma și dimensiunea ștampilei și procedura de marcare a carcaselor, a semicarcaselor, a sferturilor de carcasă și/sau a bucăților cu aceasta sunt definite de Institutul de certificare. După fiecare control, Institutul de certificare prezintă un raport Asociației producătorilor. Asociația producătorilor este informată imediat cu privire la orice neregulă descoperită.” „c) Evaluarea condițiilor existente și inspecția unităților de ambalare:” „Pentru ca unitățile de ambalare să se înscrie și să fie înregistrate în sistemul denumirii de origine, Institutul de certificare se asigură că respectarea prevederilor din caietul de sarcini al denumirii de origine este garantată de condițiile existente. După o vizită la o unitate de ambalare, Institutul de certificare prezintă un raport Asociației producătorilor. Fiecare unitate de ambalare este vizitată de cel puțin șase ori pe an, fără notificare prealabilă și atunci când Institutul de certificare consideră că este oportun.” „În fiecare unitate de ambalare se inspectează, în special, următoarele aspecte: - evidențele care trebuie ținute acolo – acestea trebuie completate corect cu date reale, în special în ceea ce privește utilizarea certificatelor de garanție; - respectarea condițiilor sanitare și de igienă impuse de legislația în vigoare; - identificarea (prin denumirea de origine) și proveniența bucăților cu denumirea de origine și/sau a tranșelor acestora care se găsesc în incintă, fie în depozite frigorifice, fie în curs de a fi tranșate și ambalate; - corespondența dintre carcasele, semicarcasele și/sau sferturile de carcasă livrate și expediate; - respectarea standardelor de tranșare și ambalare stabilite de Institutul de certificare și de legislația în vigoare; - tipul de ambalaj utilizat (trebuie să fie transparent).” „După fiecare control, Institutul de certificare prezintă un raport Asociației producătorilor. Asociația producătorilor este informată imediat cu privire la orice neregulă descoperită.” „d) Evaluarea condițiilor existente și inspecția punctelor de vânzare:” „Pentru ca punctele de vânzare să se înscrie și să fie înregistrate în sistemul denumirii de origine, Institutul de certificare efectuează o vizită pentru a evalua dacă punctul de vânzare potențial poate îndeplini condițiile prevăzute în caietul de sarcini al denumirii de origine.” „Inspectarea punctelor de vânzare se concentrează în special asupra: - respectării condițiilor sanitare și de igienă prevăzute de legislația în vigoare; - identificării în afara punctului de vânzare; - evidențelor care trebuie ținute acolo – acestea trebuie completate corect, cu date reale; - corespondenței dintre bucățile și/sau tranșele din acestea livrate și cele vândute; - identificării și provenienței bucăților cu denumire de origine și/sau a părților din acestea care se găsesc în incintă, fie în depozite frigorifice, fie expuse; - ambalării și etichetării bucăților destinate vânzării; - în cazul comerțului cu amănuntul, separării cărnii certificate prin denumirea de origine și respectării zilelor de vânzare exclusive, dacă este cazul; - comparării certificatelor de garanție găsite pentru carnea certificată în fiecare punct de vânzare cu evidențele privind carnea livrată și carnea vândută; - verificării clauzelor contractuale.” „e) Alte aspecte ale controlului:” „Fiecare procedură de control trebuie să fie organizată și efectuată în conformitate cu dispozițiile din caietul de sarcini al denumirii de origine. În general, toate procedurile de control sunt organizate astfel încât, în fiecare etapă de producție, originea produsului să fie ușor determinată și toate verigile din amonte din lanțul de producție să fie ușor de identificat. În orice etapă a producției, organismul de certificare poate respinge animale, bucăți sau tranșe din acestea, astfel cum se stabilește în caietul de sarcini al denumirii de origine în ceea ce privește producția și în acord cu decizia Institutului de certificare. Toate aspectele legate de control menționate sunt supuse verificării și evaluării de către Institutul de certificare, care va transmite raportul său Asociației producătorilor. Toți producătorii înregistrați și toate abatoarele, unitățile de ambalare și punctele de vânzare înregistrate au dreptul la informații cu privire la toate evaluările efectuate. În situațiile care nu sunt vizate de aceste reglementări, decizia Institutului de certificare este definitivă.” „II. Analize efectuate pentru a asigura respectarea caietului de sarcini al denumirii de origine” „Se efectuează analize fizice și chimice pentru a se asigura respectarea caietului de sarcini al denumirii de origine în ceea ce privește condițiile de gestionare și de sacrificare a animalelor.” Analizele se referă în mod specific la: - sânge, materii fecale și urină (colectate la fermă); - ficat, mușchi și grăsime (colectate la abator).” „Aproximativ 10 % dintre ferme sunt selectate lunar pentru prelevarea de probe în vederea analizei. La fiecare abator, se prelevă lunar probe de la 2 % dintre animalele sacrificate în vederea certificării cu denumirea de origine. Prelevarea de probe se organizează astfel încât, la fiecare șase luni, să se preleve probe de la animale din toate fermele.” Textul nou: (eliminat) Se elimină dispozițiile privind controalele care nu mai sunt de actualitate sau sunt redundante în contextul legislației actuale, care sunt mai puțin coerente cu normele-cadru în acest domeniu în contextul controalelor oficiale sau care nu ar trebui să facă parte din procedura de control sau din caietul de sarcini.

DOCUMENT UNIC

„Carne Arouquesa”

Nr. UE: PDO-PT-0235-AM01 – 24.4.2019

DOP (X) IGP ( )

1. Denumirea (denumirile) DOP

„Carne Arouquesa”

2. Statul membru sau țara terță

Portugalia

3. Descrierea produsului agricol sau alimentar

3.1. Tipul de produs

Clasa 1.1. Carne și organe comestibile proaspete

3.2. Descrierea produsului căruia i se aplică denumirea de la punctul 1

„Carne Arouquesa” este carnea obținută de la bovine din rasa Arouquesa care au fost înscrise în registrul zootehnic pentru rasa Arouquesa, sunt descendenții unui tată și ai unei mame înscriși în registrul zootehnic și care s-au născut și au crescut în aria geografică delimitată în conformitate cu caietul de sarcini relevant.

Produsul „Carne Arouquesa” are o consistență fermă și este ușor umed, fapt care indică suculența și frăgezimea sa.

Produsul „Carne Arouquesa” poate fi carne de mânzat sau vită provenită de la viței, tineret bovin, juncani, tauri sau vaci, în conformitate cu normele prezentate mai jos.

Carnea de mânzat provine de la viței înțărcați, masculi și femele, cu vârsta mai mică de 10 luni și cu carcase din clasele de conformație U, R, O sau P. Carnea de mânzat trebuie să fie de culoare roz-pal sau roz-deschis, cu grăsime albă distribuită uniform și mușchi cu granulație fină.

Carnea de vițel provine de la masculi și femele cu vârsta cuprinsă între 10 luni și 12 luni, cu carcase din clasele de conformație S, E, U, R sau O. Carnea de vițel trebuie să fie de culoare roz până la roșu-deschis, cu grăsime de culoare albă până la crem.

Carnea de vită tânără provine de la masculi și femele cu vârsta cuprinsă între 12 luni și 24 de luni, cu carcase din clasele de conformație S, E, U, R sau O. Carnea de vită tânără trebuie să fie de culoare roz până la roșu-deschis, cu grăsime de culoare albă până la crem.

Carnea de vacă provine de la femele cu vârsta de peste 24 de luni, cu carcase din clasele de conformație E, U, R sau O. Carnea de vacă trebuie să fie de culoare roșie până la roșu-închis, cu grăsime gălbuie.

Carnea de juncan provine de la masculi castrați cu vârsta de peste 24 de luni, cu carcase din clasele de conformație E, U, R, O sau P. Carnea de juncan trebuie să fie de culoare roșie până la roșu-închis, cu grăsime gălbuie.

Carnea de taur provine de la masculi necastrați cu vârsta de peste 24 de luni, cu carcase din clasele de conformație E, U, R, O sau P. Carnea de taur trebuie să fie de culoare roșie până la roșu-închis, cu grăsime gălbuie.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Animalele care urmează să fie sacrificate cu o vârstă mai mică de 7 luni trebuie să rămână cu mamele lor pentru a fi alăptate până la momentul sacrificării.

Animalele trebuie să se hrănească pe pășunile din regiune.

Hrana pentru animale complementară trebuie să fie compusă din produse precum porumb (lăstari gemeni, paniculi, porumb verde și paie), raigras (proaspăt și sub formă de fân), iarbă moale, nutreț verde (secară și ovăz sau secară și raigras), iarbă și fân de pe pajiștile irigate sau cu apă naturală, paie și fân de secară și de ovăz, flora spontană de pe capetele de parcele, păstăi de fasole, flora spontană și tufișuri din zonele muntoase și de pe terenurile comune, cum ar fi iarba-neagră, orzul sălbatic comun și alte tipuri de orz sălbatic, precum și mătură verde.

Hrana pentru animale poate fi completată cu hrană combinată pentru animale preparată la fermă sau produsă într-o fabrică.

Ca regulă generală, nu se utilizează hrană pentru animale produsă în afara ariei geografice. Cu toate acestea, utilizarea hranei pentru animale din afara ariei geografice este permisă în situațiile în care există o penurie de hrană pentru animale produsă în regiune, cu condiția ca aceasta să nu depășească 50 % din substanța uscată în fiecare an.

3.4. Etape specifice ale producției care trebuie să se desfășoare în aria geografică delimitată

Toate etapele producției trebuie să se desfășoare în aria geografică delimitată.

3.5. Norme specifice privind tranșarea, răzuirea, ambalarea etc. ale produsului la care se referă denumirea înregistrată

Produsul „Carne Arouquesa” poate fi prezentat spre comercializare sub formă de carcase, de semicarcase sau de sferturi de carcasă sau sub formă de bucăți sau tranșe ambalate (carne feliată, bucăți de carne, sub formă de fâșii, de cuburi, carne tocată etc.). Se permite congelarea.

3.6. Norme specifice privind etichetarea produsului la care se referă denumirea înregistrată

Indiferent de forma în care este prezentat produsul „Carne Arouquesa”, eticheta trebuie:

— să includă unul dintre textele următoare: „CARNE AROUQUESA – DENOMINAÇÃO DE ORIGEM PROTEGIDA” (CARNE AROUQUESA – DENUMIRE DE ORIGINE PROTEJATĂ) sau „CARNE AROUQUESA DOP” (DOP CARNE AROUQUESA);

— să identifice organismul de control.

4. Delimitarea concisă a ariei geografice

„Aria geografică delimitată pentru producția de „Carne Arouquesa” cuprinde următoarele parohii civile:

— Localitățile Baião, Cinfães, Castelo de Paiva, Arouca, Castro Daire, S. Pedro do Sul, Vale de Cambra, Sever do Vouga, Oliveira de Frades și Vouzela: toate parohiile civile.

— Localitatea Resende: toate parohiile civile, mai puțin parohia civilă Barrô.

— Localitatea Celorico de Basto: Arnoia; Moreira do Castelo; União das Freguesias de Veade, Gagos e Molares (mai puțin fosta parohie civilă Veade); União das Freguesias de Britelo, Gémeos e Ourilhe; União das Freguesias de Caçarilhe e Infesta (mai puțin fosta parohie civilă Caçarilhe); União das Freguesias de Carvalho e Basto (Santa Tecla).

— Localitatea Amarante: Telões; Fridão; Vila Chã do Marão; Fregim; Lufrei; Gondar; Candemil; Ansiães; Louredo; Vila Caiz; Salvador do Monte; Lomba; Jazente; Padronelo; São Simão de Gouveia; União das Freguesias de Vila Garcia, Aboim e Chapa; União das Freguesias de Amarante (São Gonçalo), Madalena, Cepelos e Gatão; União das Freguesias de Aboadela, Sanche e Várzea; União das Freguesias de Bustelo, Carneiro e Carvalho de Rei (mai puțin fosta parohie civilă Bustelo).

— Localitatea Marco de Canaveses: Tabuado; Soalhães; Várzea, Aliviada e Folhada.

— Localitatea Santa Maria da Feira: União das Freguesias de Canedo, Vale e Vila Maior (mai puțin fostele parohii civile Canedo și Vila Maior); União das Freguesias de Lobão, Gião, Louredo e Guisande (mai puțin fostele parohii civile Lobão, Gião și Guisande).

— Localitatea Oliveira de Azeméis: Fajões; Carregosa; Ossela; União das Freguesias de Pinheiro da Bemposta, Travanca e Palmaz (mai puțin fostele parohii civile Pinheiro da Bemposta și Travanca).

— Localitatea Albergaria-a-Velha: Ribeira de Fráguas.

— Localitatea Lamego: Ferreiros de Avões; Avões; Vila Nova do Souto D’El-Rei; Penude; Lazarim; Lalim; Lamego (Almacave e Sé); União das Freguesias de Cepões, Meijinhos e Melcões; União das Freguesias de Bigorne, Magueija e Pretarouca.

— Localitatea Tarouca: Várzea da Serra.

— Localitatea Vila Nova de Paiva: Pendilhe; Vila Cova à Coelheira; Touro.

— Localitatea Viseu: Cota; Calde; Ribafeita; Bodiosa; Lordosa; Campo.

— Localitatea Tondela: União das Freguesias de São João do Monte e Mosteirinho; Guardão; União das Freguesias de Caparrosa e Silvares.

5. Legătura cu aria geografică

Calitatea produsului „Carne Arouquesa” este rezultatul factorilor naturali din aria geografică delimitată.

Sistemul de producție utilizat pentru bovinele din rasa Arouquesa este bine definit și consacrat în aria geografică și se bazează pe utilizarea amplă a resurselor naturale proprii ale regiunii.

Cu o umiditate și o temperatură variabile, clima afectează transpirația și metabolismul animalelor, permițându-le să aibă niveluri diferite de energie în diferite etape ale vieții. Aceasta determină, de asemenea, tipul de floră și valoarea nutrițională bogată a acesteia.

Clima regiunii variază între climă de tip atlantic, subatlantic și iberico-mediteraneean. Alimentația bovinelor Arouquesa crescute în arie se bazează pe utilizarea pășunilor și a produselor agricole locale, precum porumb (lăstari gemeni, paniculi, porumb verde și paie), raigras (proaspăt și sub formă de fân), iarbă moale, nutreț verde (secară și ovăz sau secară și raigras), iarbă și fân de pe pajiștile irigate sau cu apă naturală, paie și fân de secară și de ovăz, flora spontană de pe capetele de parcele, păstăi de fasole, flora spontană și tufișuri din zonele muntoase și de pe terenurile comune, cum ar fi iarba-neagră, orzul sălbatic comun și alte tipuri de orz sălbatic, precum și mătură verde, putând fi completată cu hrană combinată pentru animale.

Prin urmare, pășunile și nutrețul din această regiune și cu care se hrănesc bovinele Arouquesa care trăiesc aici duc la dezvoltarea caracteristică a animalelor, conferind astfel cărnii suculența specifică acestei rase.

Combinația dintre caracteristicile rasei autohtone Arouquesa, în special cele genetice, și faptul că animalele sunt gestionate și hrănite în locul lor de origine, pe baza hranei pentru animale din regiune, conferă produsului „Carne Arouquesa” caracteristicile sale distinctive, și anume frăgezimea și suculența produsului final.

Trimitere la publicarea caietului de sarcini

https://tradicional.dgadr.gov.pt/images/prod_imagens/carne/docs/CE_CARNE_AROUQUESA_analise.pdf

(1) JO L 343, 14.12.2012, p. 1.